**PROJEKTS**

**24.07.2015.**

**Konceptuālais ziņojums**

**„Par valsts finansēta nevalstisko organizāciju fonda izveidi”**

Saturs

[I. Konceptuālā ziņojuma kopsavilkums 3](#_Toc425521326)

[II. Problēmas vai situācijas apraksts 4](#_Toc425521327)

[III. Risinājums (risinājuma varianti) 15](#_Toc425521328)

[IV. Ietekme uz problēmas risināšanu 18](#_Toc425521329)

[V. Ietekme uz valsts un pašvaldību budžetu 25](#_Toc425521330)

# Konceptuālā ziņojuma kopsavilkums

Konceptuālais ziņojums par valsts finansēta nevalstisko organizāciju fonda izveidi (turpmāk – Koncepcija) izstrādāta, pamatojoties uz Ministru kabineta 2014.gada 7.aprīļa rīkojuma Nr.151 „Par Valdības rīcības plānu Deklarācijas par Laimdotas Straujumas vadītā Ministru kabineta iecerēto darbību īstenošanai” 2.pielikumā apstiprinātā Valdības rīcības plāna Deklarācijas par Laimdotas Straujumas vadītā Ministru kabineta iecerēto darbību īstenošanai (turpmāk – Valdības rīcības plāns) 128.3.pasākumā noteiktajam uzdevumam, kas zaudēja spēku ar Ministru kabineta 2015.gada 16.februāra rīkojuma Nr. 78 pielikumā apstiprināto Valdības rīcības plāna 136.1.pasākumā noteikto uzdevumu[[1]](#footnote-1) - „Sekmēsim pilsoniskas sabiedrības attīstību, pilnveidojot iedzīvotāju pilsoniskās līdzdalības prasmes un iespējas iesaistīties sabiedrībai kopīgu jautājumu risināšanā. Sagatavosim Nevalstisko organizāciju fonda koncepciju”, kā arī Latvijas Nacionālajā attīstības plānā 2014.-2020. gadam noteikto prioritāti „Cilvēka drošumspēja”, kur viens no rīcības virzieniem ir „Cilvēku sadarbība, kultūra un pilsoniskā līdzdalība kā piederības Latvijai pamats” ietverot veicamos uzdevumus, kas paredz pilsoniskās sabiedrības aktivitāšu atbalstu, kas stiprina sadarbību un savstarpēju sapratni starp dažādām paaudzēm, etniskajām un interešu grupām, profesijām, teritorijām, īpaši sabiedriski neaktīvo iedzīvotāju iesaistīšana, talkas un citas brīvprātīgās aktivitātes, kopienu attīstība un līdzdalība politikas veidošanā[[2]](#footnote-2). Pamatojoties uz Nacionālās identitātes, pilsoniskās sabiedrības un integrācijas pamatnostādnēm 2012.-2018. gadam noteikto pasākumu, kas paredz programmas „Latvijas NVO fonds” tiesiskā regulējuma izstrādi un NVO attīstības un ilgtspējas nodrošināšanu[[3]](#footnote-3).

Lai veicinātu pilsoniskās sabiedrības ilgtspējīgu attīstību ļaujot biedrībām un nodibinājumiem virzīt un pilnveidot demokrātijas procesus visos publiskās pārvaldes līmeņos, sniegt pakalpojumus ar mērķi uzlabot sabiedrības dzīves kvalitāti, organizēt pasākumus, kas informētu un izglītotu sabiedrību par valstī notiekošajiem procesiem, tādējādi ļaujot sabiedrībai jau laikus līdzdarboties un iesaistīties tai aktuālajos jautājumos, ir svarīgi izveidot valsts finansētu nevalstisko organizāciju fondu (turpmāk – Fonds). Fonda izveidošana veicinātu vienojošu vērtību un mērķu apziņu, tādējādi mobilizējot visas iesaistītās puses sabiedrībai būtisku problēmu efektīvākā risināšanā – nodrošinot pārskatāmību un vienlīdzīgas iespējas finansējuma saņemšanai dažādu jomu biedrībām un nodibinājumiem, un balstoties uz visiem zināmiem noteikumiem finansējuma izlietojuma pārraudzībai.

Pašlaik ne visās jomās pastāv tiesiskais ietvars, kas nodrošinātu, ka biedrībām un nodibinājumiem ir vienādas iespējas pieteikties finansējuma saņemšanai atklātā un pārskatāmā procesā, un finansējuma uzraudzība tiek īstenota pēc vienotas pieejas, lai kvalitatīvi sasniegtu arī valsts definētos mērķus konkrētajās nozarēs. Pilsoniskās sabiedrības rīcībpolitikai ir jāpilnveido valsts tiesiskais un finansiālais regulējums, lai veicinātu NVO institucionālo kapacitāti, NVO kvalitatīvu līdzdalību valsts pārvaldes lēmumu pieņemšanas procesā, stiprinot NVO kā valsts pārvaldes sadarbības partnerus, kā arī veicinātu valsts pārvaldes uzdevumu deleģēšanu NVO jomās, kur tas ir pieļaujams un iespējams[[4]](#footnote-4).

Konceptuālajā ziņojumā ir sniegta informācija par Fonda izveides optimālajiem finansēšanas kārtības modeļiem, tiesiskā regulējuma un atbalsta jautājumiem, lai sekmētu valsts budžeta finanšu līdzekļu piešķiršanas caurspīdīgumu un vienlīdzīgas iespējas finansējuma saņemšanai dažādu nozaru NVO darbības stiprināšanai. Lai to izdarītu, konceptuālajā ziņojumā piedāvāti šādi Fonda izveides finansēšanas kārtības modeļi:

1. variants: Jauns, neatkarīgs Fonds (iespējams nodibinājums);

2. variants: Nozares Fonds – nozarei paredzētais finansējums tiek piešķirts pa nozarēm;

3. variants: NVO darbības atbalstam izveidota atsevišķa valsts budžeta programma, ko īsteno Sabiedrības integrācijas fonds (turpmāk – SIF).

2014.gada 16.maijā tika izveidota Kultūras ministrijas darba grupa ar mērķi nodrošināt Valdības rīcības plāna 136.1.pasākuma (iepriekš - Ministru kabineta 2014.gada 7.aprīļa rīkojuma Nr.151 2.pielikumā apstiprinātā Valdības rīcības plāna 128.3.pasākuma) īstenošanu iesaistot jautājumu risināšanā, gan valsts pārvaldes pārstāvjus, gan nevalstiskā sektora pārstāvjus un ekspertus[[5]](#footnote-5). Vienlaicīgi daudzveidīgas aktivitātes NVO atbalstam jau notiek gan vietējā, gan Eiropas Savienības (turpmāk - ES) līmenī. Latvijā tie ir projekti un pētījumi, savukārt Eiropas līmenī – pētījumi un situācijas apzināšana, atbalsta pasākumu sagatavošana, kā arī turpmākā darba virzienu un prioritāšu noteikšana[[6]](#footnote-6).

Konceptuālā ziņojuma mērķis ir uzsākt darbu pie Latvijas Fonda izveides, lai rastu tiesiski pamatotu risinājumu caurspīdīgai un vienlīdzīgai līdzekļu piešķiršanai NVO, to kapacitātes attīstīšanai un pamatdarbības atbalstam, attīstot pamatprincipus par:

1. Prioritāšu noteikšanas kārtību finansējuma piešķiršanai;
2. Konkursu organizēšanu;
3. NVO, kuras var pretendēt uz valsts budžeta līdzekļiem;
4. Pieteikumu vērtēšanu un rezultātu pārsūdzēšanas kārtību.

Konceptuālajā ziņojumā ir piedāvāts problēmas izklāsts, tiesību akti, kas būtiski problēmas risināšanai un analizēti iespējamo risinājumu varianti.

# Problēmas vai situācijas apraksts

1. **Situācijas raksturojums**

Fonda mērķis ir finansiāli atbalstīt biedrības un nodibinājumus, lai veicinātu iedzīvotāju līdzdalību un sadarbību sabiedriskajos procesos, uzlabotu iedzīvotāju dzīves kvalitāti un stiprinātu demokrātiju Latvijā. NVO var pildīt starpnieka funkciju, nodrošinot saikni starp valsts pārvaldes institūcijām un sabiedrību. Valsts pārvaldei iespēju robežās ir jānodrošina atbalsts pilsoniskās sabiedrības līdzdalībai valsts pārvaldes rīcībpolitikas izstrādē, ieviešanā un uzraudzībā, iesaistot biedrības un nodibinājumus tādās publiskās pārvaldes līdzdalības formās kā NVO atzinumu sniegšanā un dalībā valsts pārvaldes darba grupās un konsultatīvajās padomēs, kā arī kvalitatīvu pakalpojumu sniegšanā. NVO sagatavotie pētījumi un ekspertīzes var sniegt noderīgu informāciju valsts pārvaldei un tās darbiniekiem, plānojot iestāžu rīcībpolitikas atbalstāmos virzienus, kā arī izglītojot sabiedrības pārstāvjus par aktuālajiem valsts pārvaldes nozares politikas jaunumiem. Fonda tiesiskais regulējums un darbības pamatprincipi, tostarp valsts atbalsta vai priekšrocību saņemšanas iespējas nevalstiskām organizācijām palīdz īstenot mērķus un veicināt šādu organizāciju izveidi un attīstību.

Rīcībpolitika pilsoniskās sabiedrības stiprināšanas jomā pilnveido valsts tiesisko un finanšu regulējumu, un stiprina NVO institucionālo kapacitāti, un veicinot organizāciju kvalitatīvu līdzdalību lēmumu pieņemšanas procesos valsts pārvaldē, tādējādi stiprinot NVO kā valsts sadarbības partnera lomu. Organizāciju spēju kvalitatīvi piedalīties konsultāciju procesā, ko organizē valsts pārvalde, un spēju strādāt interešu aizstāvībā, pozitīvi ietekmē valsts budžeta līdzekļu piešķiršana NVO darbībai un aktivitātēm. Ar finanšu instrumentu atbalstu ir nepieciešams stiprināt tradicionālās un netradicionālās pilsoniskās līdzdalības formas[[7]](#footnote-7), lai novērstu situāciju, ka liela Latvijas iedzīvotāju daļa netic savām spējām ietekmēt sociālos un politiskos procesus, un Latvijas nevalstiskās organizācijas nav pietiekami finansiāli un administratīvi nodrošinātas un ilgtspējīgas[[8]](#footnote-8).

Saskaņā ar Finanšu ministrijas darba grupas, kas izveidota, lai izstrādātu pamatprincipus kārtībai, kādā piešķirams valsts finansējums nevalstiskajām organizācijām un kritērijiem, kas izvirzāmi nevalstiskajām organizācijām finansējuma saņemšanai, sniegto informāciju, laika posmā no 2004. līdz 2008.gada februārim no valsts budžeta līdzekļiem un citiem finanšu līdzekļiem NVO ir sniegts finansējums 133 569 076,16 *euro* apmērā (78% – valsts budžeta finansējums, 22% – Eiropas Bēgļu fonda, Eiropas Ekonomikas zonas finanšu instrumenta, Norvēģijas valdības divpusējā finanšu instrumenta, Eiropas Reģionālais attīstības fonda un Eiropas Savienības finanšu instrumenta PHARE programmas finansējums), tajā skaitā sporta organizācijām ir piešķirti 52 383 525,14 *euro*, savukārt reliģiskajām organizācijām – 4 927 104,85 *euro*. Lielākoties finansējums ir piešķirts NVO projektu atbalstam (92%), relatīvi mazs finansējums ir piešķirts NVO darbības atbalstam – 8%[[9]](#footnote-9).

Tā kā finansējums no valsts budžeta līdzekļiem un citiem līdzekļiem NVO 2009.gadā tika būtiski samazināts, NVO aktivitātes paaugstināšana, meklējot citus finansējuma avotus ārpus valsts budžeta, bija nozīmīgs pavērsiens, lai stiprinātu NVO darbību un sasniegtu izvirzītos mērķus. Nozīmīgu atbalstu pilsoniskās sabiedrības atbalstam sniedza SIF administrētā ārvalstu piešķirtā finansējuma pieejamība, kas tika īstenota ar Eiropas Ekonomikas zonas finanšu instrumenta un Norvēģijas valdības divpusējā finanšu instrumenta 2004.-2009.gada perioda programmas „Nevalstisko organizāciju fonds” (turpmāk – EEZ un Norvēģijas FI programma „NVO fonds”) starpniecību.

Laikā no 2007.gada septembra līdz 2011.gada februārim EEZ un Norvēģijas FI programmas „NVO fonds” ietvaros Latvijā nevalstiskā sektora atbalsta mērķiem tika īstenotas 3 (trīs) grantu shēmas, kurās kopumā ieviesti 133 NVO atbalsta projekti:

1. **„NVO darbības atbalsta programma”**, kuras ietvaros atbalstu guva 42 aktīvas un pieredzējušas NVO visos Latvijas reģionos, lai darbotos demokrātijas veicināšanas jomā trīs gadu garumā;
2. **„NVO projektu programma”**, kuras ietvaros finansējumu saņēma 40 NVO iniciēti projekti sabiedrībai nozīmīgu un aktuālu jautājumu risināšanā, finanšu instrumentu prioritārajās jomās (vides aizsardzība, cilvēki ar invaliditāti, jaunieši, kultūra, sociālās atstumtības riskam pakļautas pakļautās iedzīvotāju grupas u.c);
3. **„NVO kapacitātes stiprināšanas programma”**, kuras ietvaros tika sniegts vienreizējs atbalsts 51 NVO, kuras nesen uzsākušas darbību vai vēlējās attīstīt jaunus darbības virzienus.

Kopumā EEZ un Norvēģijas FI programmas „NVO fonds” ietvaros nevalstiskā sektora atbalsta mērķiem īstenotajās visās trīs grantu shēmās. NVO projektiem bija pieejams finansējums 5 445 337,62 *euro* apmērā, no kuriem 85% vienādās daļās nodrošināja EEZ finanšu instruments un Norvēģijas valdības divpusējais finanšu instruments, 15% tika līdzfinansēti no valsts budžeta[[10]](#footnote-10).

EEZ un Norvēģijas FI programma „NVO fonds” sniedza vairākus būtiskus ieguvumus, t.sk. tika palielināts NVO biedru skaits, kas veido NVO spēcīgākas un skaitliski lielākas. Ņemot vērā, ka Latvijā joprojām ir NVO, kas vēlas veikt noteiktas aktivitātes bez tālejošiem jeb stratēģiskiem mērķiem, ir būtiski sniegt ieguldījumu ilgtspējīgu un uz rezultātu orientētu NVO darbības attīstībai, tādējādi palielinot NVO cilvēkresursu kapacitāti. Tikpat svarīgi ir arī sekmēt NVO līdzdalību politikas veidošanas un lēmumu pieņemšanas procesos.

Eiropas Ekonomikas zonas finanšu instrumenta 2009. – 2014.gada perioda programmas „NVO fonds” (turpmāk EEZ finanšu instrumenta programma „NVO fonds”) apakšprogrammā „NVO darbības atbalsta programma” pieejami  3 760 435 *euro*, savukārt apakšprogrammas „NVO projektu programma” pieejamais finansējums ir 5 783 036 *euro*. KM darba grupa atzina, ka, lai stiprinātu NVO darbību un izvirzīto mērķu tālāku sasniegšanu, būtiski ir saglabāt pilsoniskās sabiedrības atbalsta finanšu instrumentus esošajā apjomā arī pēc Eiropas Ekonomikas zonas finanšu instrumenta programmas „NVO fonds” apakšprogrammu īstenošanas noslēguma, lai nodrošinātu ilgtspējīgu nevalstiskā sektora darbību Latvijā. Svarīgi ir apzināties, ka arī turpmāk papildus valsts finansējumam būtiski ir turpināt starptautiskā finansējuma piesaisti NVO darbības atbalstam.

Vēlamais Fonda finansējuma pieauguma plāns:

Papildus valsts budžeta finansējumam svarīgi Fondam piesaistīt līdzekļus no citiem finansēšanas avotiem:

* Privātpersonu un uzņēmumu ziedojumi, tai skaitā definējot iespēju valsts kapitālsabiedrībām ziedot ar mērķi pilsoniskas sabiedrības attīstībai. Uz Fondu attiektos tās pašas nodokļu atlaides ziedotājiem kā sabiedriskā labuma organizācijām noteiktās;
* Ņemot vērā ārvalstu pieredzi NVO finansēšanā, Latvijā varētu tikt ieviests atsevišķu (piemēram, iedzīvotāju ienākumu, akcīzes u.c.) nodokļu procentuālas daļas novirzīšanas mehānisms Fondam. Piemēram, iedzīvotāju ienākumu nodokļu maksātāji var norādīt, vai vēlas novirzīt nelielu daļu no nomaksātā nodokļa Fondam;
* Ņemot vērā to, ka Latvijas valsts nodokļu atlaides sabiedriskā labuma organizācijām ir apjomīgas un ir uzskatāmi par valsts budžetā negūtiem ieņēmumiem, Finanšu Ministrijai, sadarbība ar citām atbildīgajām institūcijām nepieciešams rast risinājumus, kas mainītu esošo nodokļu atlaižu sadalījumu, veidojot sistēmu, kas ļauj rast ieņēmumus Fondam. Kā viens no risinājumiem, varētu būt iespēja ziedotājiem sabiedriskā labuma organizācijām pēc brīvas gribas principa atteikties no nodokļu atvieglojumiem un tos novirzīt Fondam;
* Ārvalstu fondu un programmu finansējums, tai skaitā Eiropas Savienības fondu līdzekļi.

Biedrība „Latvijas Pilsoniskā alianse”, veicot pētījumu, kas skar NVO finanšu atbalsta instrumentu esamību no valsts budžeta līdzekļiem, intervējot vairākus deputātus secināja, ka Latvijas valsts budžeta likuma veidošanas procesā, otrajā lasījumā deputāti, iesniedz savus priekšlikumus, lai nodrošinātu dažādu, vairāk vai mazāk nozīmīgu iniciatīvu atbalstu, kur kopsumma ir apjomīga nav uzskatāma par caurskatāmu un efektīvu procesu nodokļu maksātāju finansējuma sadalē, tāpēc biedrība „Latvijas Pilsoniskā alianse” iesaka izskatīt iespēju Saeimas Budžeta un finanšu (nodokļu) komisijai rosināt priekšlikumu novirzīt vismaz daļu no šiem resursiem Fonda finansēšanai.

1. **Fonda definīcija, principi un kritēriji**
	1. **Definīcija**

Praksē un atbilstoši normatīvajā regulējumā noteiktajam ar fondu parasti saprot vai nu nodalītu finanšu (mantas) kopumu, kas paredzēts noteiktiem mērķiem, vai arī iestādi, organizāciju, kas darbojas, kā finansējuma piešķīrējs citām personām. Citas personas var saņemt finansējumu to īstenotajiem projektiem, vai vienkārši tāpēc, ka tām pienākas saņemt finansējumu saskaņā ar valsts likumdošanu[[11]](#footnote-11). Biedrību un nodibinājumu likuma 3.pants nosaka, ka privātiem nodibinājumiem kā sinonīmu nodibinājumam nosaukumā var lietot vārdu „fonds” ar ko saprot dibinātāja nodalītu mantas kopumu noteikta mērķa sasniegšanai[[12]](#footnote-12). E. Levits publisko tiesību nodibinājumu klasificē kā vienu no trīs galvenajiem atsavināto publisko tiesību juridisko personu veidiem, kas ir juridiski nodalīta īpašuma masa, kas tiek izmantota attiecīgajā nodibinājuma pamataktā noteikto mērķu veicināšanai.[[13]](#footnote-13)

* 1. **Fonda raksturojošie kritēriji**

Vairākos normatīvajos aktos noteikta nepieciešamība pēc NVO pārstāvju līdzdalības lēmumu pieņemšanas procesā[[14]](#footnote-14), tādējādi piešķirot uzdevumus, bet neparedzot finansējumu to izpildei, kas ir viena no būtiskākajām problēmām, kuras risināšanai tiktu izmantots Fonds.

Fonda raksturojošie kritēriji:

* Fonda mērķis ir stiprināt pilsoniskās sabiedrības ilgtspējīgu attīstību Latvijā.
* Fonda darbība ir organizēta atbilstoši tiesiskajam regulējumam.
* Fonda finansējuma avoti ir atkarīgi no konceptuālajā ziņojumā izvēlētā varianta - finansēšanas modeļa.
* Fonda finansējums tiek novirzīts nevalstiskajām organizācijām[[15]](#footnote-15), Fonda atbalstāmajām jomām.
	1. **Fonda programmas**
* Programma NVO darbības stiprināšanai;

Fonda programmas „Atbalsta programma NVO darbības stiprināšanai” mērķis ir stiprināt organizēto pilsonisko sabiedrību Latvijā un atbalstīt NVO darbību, stiprinot NVO institucionālo un cilvēkresursu kapacitāti un nodrošinot finansiālu atbalstu regulārai un ilglaicīgai NVO līdzdalībai valsts pārvaldes lēmumu pieņemšanas procesā un līdzdarbību valsts pārvaldes rīcībpolitikas plānošanā, ieviešanā un uzraudzībā.

Fonda programmas „Atbalsta programma NVO darbības stiprināšanai” ietvaros konkursa kārtā atbalstāmās darbības:

1. līdzdalības un līdzdarbības demokrātijas veicināšana, tajā skaitā iedzīvotāju iesaistīšanās un līdzdalības veicināšana;

2. izpratnes veidošana par pilsonisko līdzdalību;

3. līdzdalība rīcībpolitikas veidošanas un lēmumu pieņemšanas procesos;

4. jaunu biedru piesaiste;

5. publicitātes veidošana par NVO ieguldījumu sabiedrības un valsts attīstībā;

6. papildus finansējuma piesaiste NVO darbības nodrošināšanai.

* Atbalsts NVO pilsoniskās sabiedrības aktivitātēm;

Fonda programmas „Atbalsts NVO pilsoniskās sabiedrības aktivitātēm” mērķis ir stiprināt demokrātiskās vērtības un cilvēktiesību ievērošanu Latvijā, spēcināt Latvijas iedzīvotāju cilvēkdrošību un uzlabot dzīves kvalitāti, veicināt sociālo atbildību kopienā, finansiāli atbalstot NVO projektus attiecīgās apakšprogrammas atbalsta jomās.

Fonda programmas „Atbalsts NVO pilsoniskās sabiedrības aktivitātēm” finansējums būtu iedalāms , nosakot kvotas un kritērijus, atbilstoši kuriem NVO varētu izvērst aktivitātes vietēja, reģionāla, kā arī nacionāla mēroga pasākumos visos Latvijas reģionos. Fonda ietvaros ieteicams noteikt arī dažādus līmeņus NVO projektu aktivitātēm, iedalot tos mikro projektos un makro projektos.

* Līdzfinansējuma programma NVO projektiem, kas finansēti ar ārvalstu finanšu instrumentiem;

Fonda programmas „Līdzfinansējuma programma NVO projektiem, kas finansēti ar ārvalstu finanšu instrumentiem” mērķis ir veicināt Latvijas NVO spēju organizēt un līdzdarboties starptautisku projektu īstenošanā, kuru norises vieta ir arī Latvijas teritorija. Tādējādi NVO piesaista ārvalstu finansējumu Latvijas iedzīvotāju dzīves kvalitātes uzlabošanai, nereti piesaistot arī ārvalstu ekspertīzi, lai pilnveidotu Latvijā notiekošos procesus sabiedrības līdzdalības demokrātijā, sociālā kapitāla attīstībā un citās jomās.

* Programma NVO savstarpējās sadarbības stiprināšanai;

Fonda programmas „Programma NVO savstarpējās sadarbības stiprināšanai” mērķis ir stiprināt un veicināt NVO savstarpējās sadarbības aktivitāti reģionālajā, nacionālajā, Eiropas Savienības un pasaules līmenī. Tādējādi Fonda programmas „Programma NVO savstarpējās sadarbības stiprināšanai” ietvaros atbalstāmās jomas ir:

1. biedru naudas maksājumu segšana dalībai NVO sadarbības pasākumos vai projektos tīklos Latvijā, ES un pasaulē;
2. NVO savstarpējās sadarbības aktivitātes.
* Atbalsta programma NVO interešu aizstāvības stiprināšanai;

Fonda programmas „Atbalsta programma NVO interešu aizstāvības stiprināšanai” mērķis ir atbalstīt NVO, kas veic interešu aizstāvības darbību sabiedriskā labuma darbības jomās, sekmējot pilsoniskas sabiedrības attīstību Latvijā un veicinot NVO interešu aizstāvības darbības neatkarību no publiskās pārvaldes nozares pārraugošās ministrijas ietekmes.

Fonda programmas „Atbalsta programma NVO interešu aizstāvības stiprināšanai” ietvaros atbalstāmās jomas ir:

1. NVO līdzdalība valsts pārvaldē, konsultatīvajās padomēs, komisijās;
2. NVO, kas darbojas interešu aizstāvības jomās, darbības kapacitātes stiprināšana – ekspertu piesaiste un ekspertīzes nodrošināšana (pētījumu veikšana, atzinumu izstrāde un pierādījumu apkopošana u.c. aktivitātes, lai virzītu tādu lēmumu pieņemšanu, kas izriet no secinājumiem par sabiedrības interešu aizstāvības jomas esošo situāciju un piemērotāko risinājumu);
3. NVO sabiedrības interešu aizstāvības jomas projekti (individuālas iniciatīvas) – projekti, kas paredz interešu aizstāvības jomu iniciatīvas vietējā, reģionālā un nacionālā līmenī;
4. NVO darbība, lai aktivizētu un organizētu iedzīvotāju dalību sabiedriskās apspriedēs un publiskajās apspriešanās.

* Atbalsta programma biedrībām un nodibinājumiem neparedzētiem gadījumiem.

Programmas ietvaros NVO var iesniegt pieteikumus, kur valsts atbalstu piešķir aktivitātēm, kas neatbilst nevienai no Fonda programmām un, kuras iepriekš nav bijis iespējams paredzēt. Aktivitātes var ietver dažādas rīcības, kas nepieciešamas, lai mazinātu spriedzi sabiedrībā, vai sniegtu atbalstu konkrētām mērķa grupām, jomām vai tēmām, kas netiek segtas un atbalstītas no citiem valsts vai privātiem resursiem. Programmas ietvaros būtu iespējams izskatīt iespējas atbalstīt organizācijas, kuru darbības joma ir specifiska un tās darbība ir sabiedrībai būtiska, bet organizācija nav spējusi piesaistīt nepieciešamos resursus darbības nodrošināšanai. Programmai netiktu noteikts konkrēts pieteikumu termiņš. Programmā var iesniegt atbalsta pieteikumu/ lūgumu gan nacionāla līmeņa, gan reģionāla līmeņa organizācijas.

NVO finansējuma saņēmēja pamatkritēriji:

* NVO nav pasludināts par maksātnespējīgu, tai skaitā neatrodas sanācijas vai likvidācijas procesā, tam nav uzsākts tiesiskās aizsardzības process, tā saimnieciskā darbība nav apturēta vai pārtraukta;
* pret NVO nav ierosināts process tiesā par maksātnespēju un nav uzsākts process par darbības izbeigšanu;
* NVO nav nodokļu parādu un valsts sociālās apdrošināšanas obligāto iemaksu parādu;
* NVO profesionālajā darbībā nav konstatēti pārkāpumi, un tas nav atzīts par vainīgu nodarījumā saistībā ar profesionālo darbību ar spēkā esošu kompetentas institūcijas nolēmumu;
* NVO nav veicis krāpšanas, korupcijas vai jebkādas citas pretlikumīgas darbības, kas konstatēts ar spēkā stājušos kompetentas institūcijas nolēmumu;
* NVO apliecina, ka nav saņēmis finansējumu šim pašam projektam no citiem avotiem, izņemot pašu piešķirto līdzfinansējumu, un nepretendē saņemt finansējumu šim pašam projektam no citiem avotiem, izņemot pašu piešķirto līdzfinansējumu;
* NVO nav neatbilstoši veikto izdevumu maksājumu parādu citos projektos, kas tiek finansēti no starptautiskām palīdzības programmām vai valsts vai pašvaldību budžeta.
1. **Līdzšinējie centieni izveidot NVO finansēšanas mehānismu un pašreizējā finansējuma piešķiršanas kārtība NVO.**

Izpildot Ministru prezidenta 2009.gada 10.jūlija rīkojumu Nr.302 „Par darba grupu budžeta finansētu institūciju darbību regulējošo normatīvo aktu pilnveidošanai”, Korupcijas novēršanas un apkarošanas birojs (turpmāk – KNAB) sagatavoja informatīvo ziņojumu „Par valsts vai pašvaldību budžeta finansētu institūciju darbību regulējošo normatīvo aktu pilnveidošanu” (turpmāk – KNAB ziņojums). KNAB ziņojumā norādīja uz atšķirīgo nozaru ministriju kārtību, kādā no valsts budžeta piešķir finanšu līdzekļus nevalstiskajām organizācijām un privātajām kapitālsabiedrībām, kā arī uz atšķirīgo kārtību, kādā tiek veikta šo organizāciju uzraudzība un kontrole. Ziņojumā tika arī konstatēts, ka pašreizējā valsts finansējuma piešķiršanas kārtība NVO ir necaurskatāma, nav nodrošinātas vienādas iespējas visiem pretendentiem saņemt valsts finanšu atbalstu, kā arī valstī nav izveidota vienota NVO finansiālā atbalsta uzskaites sistēma, kurā reģistrētu NVO kā valsts finansējuma saņēmējus, novēršot iespēju saņemt finansējumu vienlaicīgi no vairākām institūcijām līdzīgu funkciju veikšanai. Tika secināts, ka normatīvajos aktos nav noteikta vienota kārtība, kādā piešķir finansējumu NVO un privātajām kapitālsabiedrībām, kā arī tika secināts, ka tiesiskais regulējums ir nepilnīgs jautājumos, kas skar minēto finanšu līdzekļu izlietojuma kontroli, tādējādi radot risku nesasniegt šo finanšu līdzekļu piešķiršanas mērķus.

Ņemot vērā KNAB ziņojumu, pamatojoties uz Ministru prezidenta 2011.gada 19.jūlijā rezolūcijā Nr.87/2011-JUR-80 doto uzdevumu, Finanšu ministrijas vadībā tika izveidota darba grupa normatīvo aktu projektu izstrādei, lai precizētu valsts budžeta līdzekļu piešķiršanas kārtību biedrībām, nodibinājumiem, reliģiskām organizācijām un kapitālsabiedrībām, kā arī šo līdzekļu izlietojuma, uzskaites, kontroles un pārskatu sniegšanas kārtību.

Saskaņā ar Ministru kabineta 2011.gada 20.decembra sēdes protokollēmuma (prot. Nr.75 38.§) „Informatīvais ziņojums „Par valsts vai pašvaldību budžeta finansētu institūciju darbību regulējošo normatīvo aktu pilnveidošanu”” 3.punktā noteikto Finanšu ministrijai saistībā ar KNAB ziņojumu tika uzdots sagatavot un finanšu ministram iesniegt noteiktā kārtībā Ministru kabinetā:

1. normatīvo aktu projektus, atbilstoši KNAB ziņojumā minētajiem kritērijiem precizējot valsts budžeta līdzekļu piešķiršanas kārtību biedrībām, nodibinājumiem, reliģiskām organizācijām un kapitālsabiedrībām, kā arī šo līdzekļu izlietojuma, uzskaites, kontrolesun pārskatu sniegšanas kārtību;
2. likumprojektu par grozījumiem Likumā par budžetu un finanšu vadību, paredzot deleģējumu Ministru kabinetam noteikt kārtību specifiskajās jomās par valsts budžeta līdzekļu piešķiršanu budžeta finansētajām institūcijām un citām organizācijām, kurām var tikt piešķirts valsts budžeta finansējums, kā arī šo līdzekļu izlietošanas kontroliun atskaitīšanās kārtību.

Nodrošinot minēto uzdevumu izpildi, FM sagatavoja grozījumus Likumā par budžetu un finanšu vadību (grozījumi stājās spēkā 2013.gada 26.aprīlī), ietverot tajā deleģējumu Ministru kabinetam noteikt kārtību, kādā valsts budžeta iestādes piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu, kā arī nosakot, ka Likuma par budžetu un finanšu vadību 5.panta 14.daļā minētos noteikumus Ministru kabinets izdod līdz 2014.gada 1.jūlijam. Ievērojot minēto, Ministru kabinets 2014.gada 17.jūnijā pieņēma noteikumus Nr.317 „Kārtība, kādā tiešās pārvaldes iestādes slēdz un publisko līdzdarbības līgumus, kā arī piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu”.

Pamatojoties uz Sabiedrības integrācijas fonda likuma 5.panta sesto daļu, Ministru kabinets pieņēma 2012.gada 29.maija noteikumus Nr.374 „Līdzfinansējuma piešķiršanas, vadības, uzraudzības un kontroles kārtība sabiedrības integrācijas veicināšanai un nevalstiskā sektora attīstības programmu un projektu īstenošanai”, kas nosaka kārtību, kādā Sabiedrības integrācijas fonds piešķir līdzfinansējumu NVO, kā arī atbalstīto projektu vadības, uzraudzības un kontroles kārtību.

EEZ finanšu instrumenta programmas „NVO fonds” ietvaros biedrība „Latvijas Pilsoniskā alianse” īsteno iepriekšnoteikto projektu „Ilgtspējīgas pilsoniskās sabiedrības attīstības atbalsta un monitoringa sistēmas pilnveidošana Latvijā”. Projekta ietvaros tiek veikts pētījums par NVO sektoram būtiskiem problēmjautājumiem. Pētījuma ietvaros biedrība „Latvijas Pilsoniskā alianse” ir sagatavojusi detalizētu priekšlikumu un to vērtējumu kopumu NVO finansēšanas sistēmas attīstībai Latvijā.[[16]](#footnote-16)

Saskaņā ar Ministru kabineta 2012.gada 9.oktobra noteikumiem Nr.696 „Eiropas Ekonomikas zonas finanšu instrumenta 2009.–2014.gada perioda programmas „NVO fonds” īstenošanas kārtība” un biedrības „Latvijas Pilsoniskā alianse” īstenotā iepriekšnoteiktā projekta „Ilgtspējīgas pilsoniskās sabiedrības attīstības atbalsta un monitoringa sistēmas pilnveidošana Latvijā” vispārējais mērķis paredz stiprināt pilsoniskās sabiedrības ilgtspējīgu attīstību Latvijā. Iepriekšnoteiktā projekta „Ilgtspējīgas pilsoniskās sabiedrības attīstības atbalsta un monitoringa sistēmas pilnveidošana Latvijā” aktivitātes paredz: (1) NVO sektora izpēti paredzēts veikt 2 pētījumus 2013.gadā un 2015.gadā par NVO sektoru, lai nodrošinātu regulāru un kvalitatīvu informāciju par NVO sektora attīstību Latvijā, tajā skaitā priekšlikumu izstrādi efektīvas un ilgtspējīgas nevalstiskā sektora finansēšanas ieviešanai un nepieciešamajiem grozījumiem normatīvajos aktos, (2) veikt pētījumu par cilvēkdrošību un NVO lomu tās veicināšanā analīzi, kā arī izstrādāt turpmākās darbības stratēģiju, kā arī (3) izstrādāt priekšlikumus NVO monitoringa sistēmas izveidei, tajā skaitā pastāvošo indeksu izpēti, indeksa projekta izveidi, indeksa testēšanu, NVO monitoringa sistēmas apraksta izveidi. Iepriekšnoteiktā projekta „Ilgtspējīgas pilsoniskās sabiedrības attīstības atbalsta un monitoringa sistēmas pilnveidošana Latvijā” mērķa grupa ir Latvijas NVO – organizētā pilsoniskās sabiedrības daļa, kā arī Latvijas iedzīvotāji – neorganizētā sabiedrības daļa un politikas veidotāji.

Analizējot valsts finansējuma NVO piešķīrumu apmērus un iespējamo saņēmēju skaitu, kā arī noskaidrojot, cik liels valsts budžeta līdzekļu apmērs tiek novirzīts NVO, konstatēts, ka saskaņā ar Uzņēmumu reģistra datu bāzēs pieejamo informāciju valstī 2015.gada 6.jūlijā bija reģistrētas 18 651 biedrības, 1 377 nodibinājumi, 2 238 sabiedriskās organizācijas un 723 sporta sabiedriskās organizācijas[[17]](#footnote-17).

Saskaņā ar Valsts ieņēmumu dienesta (Sabiedriskā labuma organizāciju reģistra turētāja) sniegto informāciju par sabiedriskā labuma organizāciju skaitu uz 2015.gada 6.jūliju bija 1 974 biedrības, kurām ir spēkā esošs sabiedriskā labuma organizāciju statuss, kas sastāda 10.58 % no visām biedrībām, un 322 nodibinājumi, kam piešķirts sabiedriskā labuma organizācijas statuss, kas sastāda 23.38 % no visiem nodibinājumiem. Kopā 11.46 % no visām biedrībām un nodibinājumiem ir spēkā esošs sabiedriskā labuma statuss.

Valsts budžeta iestādes finansējumu biedrībām un nodibinājumiem piešķir no valsts budžeta ar tiešās valsts pārvaldes iestāžu (ministriju un to izveidoto iestāžu) starpniecību, kā arī paredzot finansējumu noteiktai NVO kārtējā gada budžeta likumā. Finanšu līdzekļi galvenokārt tiek piešķirti, lai nodrošinātu valsts vai pašvaldību uzdevumu izpildi, ja privātpersona var šo valsts pārvaldes uzdevumu veikt efektīvāk, kā arī subsīdiju veidā, kuras piešķir noteiktu preču ražošanas vai pakalpojumu sniegšanas izdevumu daļējai vai pilnīgai segšanai[[18]](#footnote-18).

Tiešā veidāsaņemt finansējumu NVO un privātajām kapitālsabiedrībām iespējams vairākos veidos:

**1) finansējums deleģēto valsts pārvaldes (pašvaldību) uzdevumu izpildei (deleģēti Valsts pārvaldes iekārtas likumā noteiktajā kārtībā ar likumiem, Ministru kabineta 2014.gada 173.jūnija noteikumi Nr.317, līgumiem)**

Valsts pārvaldes iestāžu sadarbība ar privātpersonām (tajā skaitā, NVO) noteikta Valsts pārvaldes iekārtas likumā

1. slēdzot līdzdarbības līgumu ar valsts pārvaldes iestādi;
2. slēdzot attiecīgu deleģēšanas līgumu[[19]](#footnote-19).

Valsts budžeta un pašvaldību budžetu izstrādāšanas, apstiprināšanas un izpildes kārtību un atbildību budžeta procesā nosaka Likums par budžetu un finanšu vadību. Likuma par budžetu un finanšu vadību 1.pants nosaka, ka budžets ir līdzeklis valsts politikas realizācijai ar finansiālām metodēm. Budžets ir valdības finansiālās darbības un vadības pamatā. Tā mērķis ir noteikt un pamatot, kādi līdzekļi nepieciešami valsts pārvaldes iestādēm un to uzdevumu izpildei, kuru finansēšana noteikta ar normatīvajiem aktiem.

Atbilstoši Ministru kabineta 2012.gada 31.jūlija noteikumiem Nr.523 „Noteikumi par budžeta pieprasījumu izstrādāšanas un iesniegšanas pamatprincipiem” (turpmāk – MK noteikumi Nr.523) nozaru ministrijas izstrādā un iesniedz Finanšu ministrijai savus budžeta pieprasījumus. MK noteikumi Nr.523 paredz, lai nodrošinātu racionālu un efektīvu līdzekļu izmantošanu, plānojot valsts pamatbudžeta uzturēšanas izdevumus, ministrija izvērtē valsts pārvaldes iestādes funkcijas, darbiniekiem noteiktos uzdevumus un sasniedzamo rezultātu, kā arī minēto funkciju veikšanai nepieciešamo darbinieku skaitu un kvalifikāciju[[20]](#footnote-20).

Tas nozīmē, ka budžeta finansējums tiek plānots gadskārtējā valsts budžeta likumā un tas ir paredzēts valsts pārvaldes iestāžu funkciju efektīvai izpildei. Ja valsts budžeta iestāde saskaņā ar Valsts pārvaldes iekārtas likuma nosacījumiem ir izvērtējusi un pieņēmusi lēmumu deleģēt uzdevuma izpildi privātpersonai, tā izstrādā attiecīgu normatīvo aktu vai slēdz līgumu vienlaikus nepieciešamības gadījumā novirzot privātpersonai arī attiecīgo valsts budžeta finansējuma apmēru uzdevuma izpildei. Turklāt, attiecībā uz konkrētā uzdevuma izpildi pilnvarotā persona atrodas tās iestādes padotībā, kura ar to slēdz līgumu[[21]](#footnote-21), ja pārvaldes uzdevumu deleģē ar līgumu. Ja pārvaldes uzdevumu deleģē ar ārējo normatīvo aktu, padotību nosaka šajā normatīvajā aktā.

Deleģējot valsts pārvaldes uzdevumu privātpersonai, ievērojot Valsts pārvaldes iekārtas likumā noteiktos valsts pārvaldes uzdevuma deleģēšanas kritērijus[[22]](#footnote-22), nav iespējams nošķirt tieši tos līdzekļus, kas izpildes procesā nonāks NVO rīcībā, jo ne visos gadījumos tiesības pildīt uzdevumu iegūst NVO. Turklāt Likuma par budžetu un finanšu vadību 46.panta pirmajā daļā ir noteikta budžeta finansētu institūciju, budžeta nefinansētu iestāžu un pašvaldību, kā arī kapitālsabiedrību, kurās ieguldīta valsts vai pašvaldību kapitāla daļa, vadītāju atbildība par šajā likumā noteiktās kārtības un prasību ievērošanu, izpildi un kontroli, kā arī par budžeta līdzekļu efektīvu un ekonomisku izlietošanu atbilstoši paredzētajiem mērķiem.

**2) finansējums NVO projektu īstenošanai atbilstoši dalībai projektu konkursos**

Ministrija vai cita valsts pārvaldes iestāde, pamatojoties uz MK noteikumiem vai speciālo likumu, izsludina un kontrolē publisko līdzekļu pārdali NVO.[[23]](#footnote-23)

**3) finansējums NVO un komersantu pakalpojumu sniegšanai, iegūstot šīs tiesības iepirkumu procedūru rezultātā vai bez tām**

Iestāde izsludina iepirkumu konkursu, kura rezultātā var pretendēt iepirkuma uzdevuma īstenošanai[[24]](#footnote-24).

**4)** **ārvalstu finanšu palīdzības līdzekļu piešķīrums gan kopā ar valsts budžeta līdzekļiem, gan bez valsts budžeta līdzekļu ieguldījuma**

Eiropas Savienības fondu un ārvalstu finanšu instrumentu ietvaros NVO ir iespējams saņemt finansējumu projektu konkursu veidā[[25]](#footnote-25). Ar šo finanšu instrumentu palīdzību NVO veido spēcīgāku pilsonisku sabiedrību, kas sekmē iedzīvotāju savstarpējo sadarbību un savu interešu aizstāvību.

**5) netieša veidā saņemtais finansējums**

Par netiešā veidā saņemtu finansējumu (jeb valsts atbalstu)uzskatāmi NVO (sabiedriskā labuma organizāciju) ziedotājiem piemērotie nodokļu atvieglojumi, kā arī NVO atbrīvošana no pievienotās vērtības nodokļa maksājumiem, kas noteikta projekta ietvaros. Šāds finansējums neparādās kā tiešie izdevumi valsts budžetā, taču tas atspoguļo ieņēmumus, kas nenonāk valsts budžetā, jo piešķirtie nodokļu atvieglojumi, ko valsts neiekasē nodokļos, sniedz netiešu finansiālu atbalstu NVO[[26]](#footnote-26).

**6) valsts kapitālsabiedrību ziedojumi**

Atbilstoši publiskas personas finanšu līdzekļu un mantas izšķērdēšanas likuma 10.pantam valsts kapitālsabiedrībai ir tiesības izmantot uzņēmumu nodokļa atlaidi, lai ziedotu sabiedriskā labuma organizācijām. Likums nosaka, ka valsts kapitālsabiedrība drīkst ziedot tikai kultūras, mākslas, zinātnes, izglītības, sporta, vides vai veselības aizsardzības un sociālās palīdzības veicināšanai. Savukārt sabiedriskā labuma organizāciju likumā noteikts plašāks valsts atbalstāmo darbību loks. Līdz ar to pašlaik rodas situācija, kad sabiedriskā labuma organizācijas, kuru darbība nav iekļauta likumā par publiskas personas finanšu līdzekļu un mantas izšķērdēšanu nevar pretendēt uz valsts kapitālsabiedrību ziedojumiem. Šī pretruna būtu jānovērš, nosakot vienādas atbalstāmās jomas.

# Risinājums (risinājuma varianti)

Apkopojot KM darba grupas Valdības rīcības plāna 136.1.apakšpunktā noteiktā uzdevuma izpildei ietvaros saņemtos priekšlikumus, šobrīd iezīmēti trīs valsts finansēta NVO fonda finansēšanas kārtības modeļi – risinājuma varianti:

**1.variants**: „Jauns, neatkarīgs NVO fonds (iespējams nodibinājums)” - lai sekmētu valsts budžeta finanšu līdzekļu piešķiršanas caurspīdīgumu un vienlīdzīgas iespējas finansējuma saņemšanā dažādu nozaru NVO darbības stiprināšanā, nepieciešams izveidot neatkarīgu Fondu (iespējams nodibinājumu), kurā tiktu konsolidēts visu ministriju NVO atbalstam paredzētais finansējums (izņemot finansējumu, kas ir paredzēts ministrijas (t.sk. tās padotības iestāžu) tiešo funkciju izpildei saskaņā ar Valsts pārvaldes iekārtas likumā noteikto regulējumu attiecībā uz deleģēšanas vai līdzdarbības līgumu ietvaros privātpersonai pilnvaroto valsts pārvaldes uzdevuma veikšanu);

1.attēls. 1.varianta: shematiskais attēlojums.

**2.variants**: „Nozares NVO fonds – nozares paredzētais finansējums” - finansējuma piešķiršanas tiesiskajam regulējumam NVO darbības atbalstam jānodrošina iespējas katrai ministrijai atsevišķi sniegt valsts budžeta finansiālo atbalstu savas nozares NVO darbībai;

2.attēls. 2.varianta: shematiskais attēlojums.

**3.variants**: „NVO darbības atbalstam izveidota atsevišķa valsts budžeta programma” -  NVO darbības atbalstam jāizveido atsevišķa valsts budžeta programma, nosakot darbības jomas, kādās atbalstāma NVO darbība. Ņemot vērā Sabiedrības integrācijas fonda pieredzi un kapacitāti, kompetenci jautājumos, kas skar atbalsta sniegšanu NVO, tajā skaitā atklātu projektu iesniegumu konkursu izsludināšanu, projektu izvērtēšanu un uzraudzību, ekspertīzi jautājumos par pilsoniskās sabiedrības attīstības un sabiedrības integrācijas jautājumiem, un mākslīgi neradot jaunas administratīvas institūcijas, par Fonda administrētāju, iespējams, nosakot SIF, nepieciešamības gadījumā, veicot izmaiņas SIF darbību regulējošos normatīvos aktos. Kopš 2001.gada SIF īsteno dažādas valsts un ārvalstu finansējuma programmas, lai sniegtu atbalstu NVO. Proti, SIF nodrošināja EEZ un Norvēģijas FI programmas „NVO fonds” administrēšanu 2004. – 2009.gada   plānošanas periodā, kā arī veic EEZ finanšu instrumenta programmas „NVO fonds” administrēšanu 2009. – 2014.gada periodā. Abu ārvalstu finanšu instrumentu ietvaros SIF ir saņēmis vairāk kā 2600 NVO projektu iesniegumus, bet varējis apstiprināt tikai katru septīto projektu. Tas pierāda gan lielo NVO sektora interesi projektu īstenošanā, gan to, ka finansējums pilsoniskās sabiedrības aktivitātēm ir vairāk kā nepietiekams.

SIF īstenoto NVO finansējumu programmu no valsts budžeta līdzekļiem atbalsta sniegšanas nosacījumi tiek noteikti normatīvajos aktos (likumos un Ministru kabineta noteikumos).

 SIF administrēto programmu (valsts un ārvalstu finansējuma programmu) ietvaros projektu iesniegumi tiek izvērtēti saskaņā ar atbilstības, kvalitātes un specifiskajiem vērtēšanas kritērijiem. SIF administrēto programmu projektu iesniegumu vērtēšanu nodrošina SIF vadībā izveidota projektu vērtēšanas un uzraudzības komisija, kuras sastāvā ir SIF, valsts institūciju un nevalstisko organizāciju pārstāvji. Katru SIF administrēto programmu projekta iesniegumu vērtē neatkarīgi vērtēšanas eksperti. Situācijā, kad vērtējums atšķiras vairāk kā par 30 procentiem, vērtēšanā tiek iesaistīts trešais vērtēšanas eksperts. Ņemot vērā SIF administrēto programmu projektu iesniegumu vērtēšanā pēc kvalitātes un specifiskajiem vērtēšanas kritērijiem iegūto punktu skaitu, projektu iesniegumi, kuri atbilst kvalitātes vērtēšanas kritērijiem, SIF vadībā izveidota projektu vērtēšanas un uzraudzības komisija sakārto dilstošā secībā atbilstoši iegūtajam punktu skaitam.

**Ieviešanas shēma Sabiedrības integrācijas fonda ietvaros**

Fonda ieviešanai SIF veido atsevišķu struktūrvienību (turpmāk – struktūrvienība), paredzot tajā labas pārvaldības principos veidotu un iesaistošu Fonda pārvaldības modeli ar stratēģisko līmeni un izpildlīmeni.

Stratēģiskā līmeņa uzdevumi:

* Regulāri un savlaicīgi, pirms Jauno politikas iniciatīvu iesniegšanas saskaņā ar politikas plānošanas dokumentiem sabiedrības integrācijas jomā, noteikt prioritātes (Fonda programmām) un veikt saskaņošanu ar NIPSIPP un NVO un Ministru Kabineta sadarbības memoranda padomi;
* veidot Fonda stratēģiskās vadības komiteju, nodrošinot fonda finansiālu pieauguma veidošanos no valsts budžeta un citiem ienākuma avotiem;
* izskatīt progresa pārskatus par projektu īstenošanas gaitu un finansējuma izlietojumu;
* popularizēt Fondu kā caurskatāmu institūciju.

 Izpildlīmeņa uzdevumi:

* izstrādāt konkursa nolikumus, t.sk. konkrētās programmas nosacījumus, finansējuma sadalījumu pa projekta veidiem, projektu lielumu, vērtēšanas kārtību u.c.;
* veikt projektu iesniegumu izvērtēšanu, t.sk. sagatavot apstiprināšanai ieteicamo projektu iesniegumu sarakstu;
* saskaņot būtiskus projekta līgumu grozījumus;
* lemt par papildu finansējuma piešķiršanu projektiem;
* sniegt priekšlikumus par programmas īstenošanu un novērtēt rezultātus;
* lemt par citiem jautājumiem, kas ir būtiski programmas mērķu sasniegšanai.

Atsevišķajā struktūrvienībā tiek pārstāvēts SIF sekretariāts un NVO un MK sadarbības Memoranda padome, kā arī NVO sektora pārstāvji un eksperti. Struktūrvienībā projektu vērtēšanu veiks komisija, kuras sastāvs būs publiski pieejams.

Atbalsta programmas:

1. NVO darbības atbalsta programma, t.sk.
* līdzdalības un līdzdarbības demokrātijas veicināšana, tajā skaitā iedzīvotāju iesaistīšanās un līdzdalības veicināšana;
* izpratnes veidošana par pilsonisko līdzdalību;
* līdzdalība rīcībpolitikas veidošanas un lēmumu pieņemšanas procesos
* jaunu biedru piesaiste;
* NVO interešu aizstāvības stiprināšanai (ar visām atbalsta jomām).

Tas, ko atbalstīs NVO darbības atbalsta programma, būs saistīts ar prioritātēm, kas izvirzītas uz trīs gadiem.

1. NVO projektu programma
* Atbalsts NVO pilsoniskās sabiedrības aktivitātēm;
* Programma NVO savstarpējās sadarbības stiprināšanai.

Tas, ko atbalstīs NVO projekta programma, būs saistīts ar katram gadam izvirzītajām prioritātēm.

**Projektu veidi**

* mikroprojekti (vietēja līmeņa intervence)
* makroprojekti (visas valsts intervence un starptautiskā intervence)

3.attēls. 3.varianta: shematiskais attēlojums.

KM darba grupas dalībnieki vērsa uzmanību uz nepieciešamību izstrādāt mehānismu, kas nodrošina, lai Fonda ietvaros visām Latvijas biedrībām un nodibinājumiem būtu iespējas pretendēt uz atbalstu organizācijas darbībai un aktivitātē

# Ietekme uz problēmas risināšanu

1. **Problēmas risinājuma variantu analīze**

**1.variants[[27]](#footnote-27).**

|  |  |
| --- | --- |
| Priekšrocības | 1. Juridiskajai personai – biedrība, nodibinājums – vienkopus ir pieejams valsts budžeta finansējums ar vienādām prasībām pret finansējuma saņēmējiem tā izmantošanā un uzraudzībā.
2. Valsts budžeta līdzekļi (tajā skaitā kapitālsabiedrību ziedojumi un *deputātu kvotas*) mērķtiecīgi tiek ieguldīti pasākumos, kuru nolūks ir stiprināt pilsonisko līdzdalību un uzlabot iedzīvotāju dzīves kvalitāti.
3. Valsts budžeta līdzekļi ir pārdalīti pārskatāmā veidā.
4. Lai sabiedrībā veidotu plašāku atpazīstamību par Latvijas NVO fondu, tiek veidota plaša publicitāte, kā rezultātā Latvijas iedzīvotājos pilnveidojas izpratne par biedrību un nodibinājumu darbību un nozīmi.
 |
| Trūkumi | 1. NVO fonda darbības uzsākšana var ieilgt, jo nepieciešami grozījumi vairākos normatīvajos aktos un jaunu aktu radīšana.
2. Esošie publiskie nodibinājumi un iestādes nav ieinteresētas valsts budžeta finansējuma pārdalē jaunai juridiskajai personai.
 |
| Nepieciešamie grozījumi | 1. Atbilstoši grozījumi tiesību aktos: *Likums par budžetu un finanšu vadību* un *Valsts pārvaldes iekārtas likumā* vai ārēja normatīvā akta veidošana, kas deleģē jaunai personai tiesības veikt konkrētus uzdevumus un pārdalīt publisko finansējumu.

*Likumā par budžetu un finanšu vadību* nepieciešams papildināt 11. pantu ar nosacījumiem par privātpersonu klasifikāciju. Tādā veidā būtu iespējams precīzi noteikti privātpersonu loku, kas saņem publisko finansējumu, kāds ir tā avots un izlietojuma mērķis.Ministru kabineta noteikumu projekta izstrāde, kas nosaka kārtību, kādā piešķir valsts budžeta finansējumu privātpersonām, ievērojot *Valsts pārvaldes iekārtas likumā* noteiktās sadarbības formas, kā arī nosaka piešķirtā finansējuma izlietojuma uzraudzības un kontroles kārtību.Grozījumi *Valsts pārvaldes iekārtas likuma* V un VI sadaļās, paredzot kritērijus, pēc kuriem privātpersonām tiek piešķirts finansējums, piemēram, apgrozījuma apjoms, neesamība likvidācijas vai maksātnespējas procesā, nav nodokļu parādu, ir kompetence un nepieciešamie speciālisti u.c. pretendentu atlases kritēriji.Normatīvajā aktā nepieciešams atrunāt: kārtību, kā valsts finansē pretendentu un kādā pretendents pārdala valsts finansējumu citām privātpersonām; tiesiskais regulējums nosaka vienlīdzīgas tiesības un iespējas tikt informētiem par iespējām veikt valsts pārvaldes uzdevumu un attiecīgi saņemt valsts budžeta līdzekļus, kā arī sabiedrībai ir nodrošināta informācija par deleģēto valsts pārvaldes uzdevumu izpildē sasniegtajiem rezultātiem un izlietoto finansējumu; ir noteikts, kā ministrijas nosaka prioritāros virzienus, kuros sniegt atbalstu NVO subsīdiju vai dotāciju veidā.1. MK .
 |
| Finansējuma avoti | Finansējuma avoti:1. valsts budžets, tajā skaitā *deputātu kvotas*;
2. valsts kapitālsabiedrību ziedojumi.
 |
| Pamatojums | *Nacionālās identitātes, pilsoniskās sabiedrības un integrācijas politikas pamatnostādnēs 2012.–2018.gadam* noteikts uzdevums nr.1.2.4.2. Programmas "Latvijas NVO fonds" izveide.Nevalstisko organizāciju un Ministru kabineta sadarbības memoranda III sadaļas *Pušu pienākumi memoranda mērķa īstenošanai* 1.6. punkts.*Ministru prezidentes Laimdotas Straujumas vadītās valdības rīcības plāna* 128. punkts. |
| Īpašās atrunas:1. ārvalstu finanšu instrumentu, ES programmu un ES fondu finansējumu turpina administrēt un pārdalīt esošie fondi un aģentūras.
 |

**2.variants[[28]](#footnote-28).**

|  |  |
| --- | --- |
| Priekšrocības | 1. Tiek stiprināta nozaru NVO sadarbība ar nozari pārraugošo iestādi, tādējādi norit mērķtiecīga darbība nozares attīstības veicināšanā un nozarē esošo problēmu risināšanai.
 |
| Trūkumi | 1. Nepieciešami valsts budžeta ieguldījumi jaunu institūciju veidošanai.
2. Pastāv draudi biedrību un nodibinājumu spējai veikt aktivitātes interešu aizstāvībā un līdzdalībā lēmumu pieņemšanas procesā, ja tas nav saskaņā ar redzējumu, jo organizācijām ir tiesības veikt darbības, kas nav saskaņā ar valsts politiku, bet tas nenozīmē, ka tām nav nepieciešams finansiāls atbalsts.
3. Nav iespējams gūt pārliecinošu pārskatu par finansējuma apjomu, ko organizācija gūst no dažādiem finansējuma avotiem un atšķirīgiem finansējuma administrētājiem, lai noteiktu vai ir dubultā finansējuma risks.
4. Publiskā pārvalde veidā informēt sabiedrību par finansējuma izlietošanas mērķiem, apjomu un pamatojumu.
5. Organizācijām nav iespējams iegūt finansējumu pārnozaru aktivitātēm un problēmu risinājumiem ir izteikti nozarisks risinājums, kas ir pretēji līdzšinējai organizāciju darbībai un , kā arī investīcijām, kas ieguldītas dažādu risinājumu meklēšanā un ieviešanā.
 |
| Nepieciešamie grozījumi | Veicami grozījumi , kas nosaka pamatojumu publiskā finansējuma pārdalei. Lai izveidotu *Latvijas* *Sporta fondu*, Izglītības un ministrijas nolikumā veicamās izmaiņas būtu noteikumos Nr. 528 “Izglītības un zinātnes ministrijas nolikums” , nosakot, ka:* ministrija plāno un uzrauga sporta politikas īstenošanu, izstrādājot normatīvos aktus un nodrošina ministrijai iedalīto valsts budžeta līdzekļu izmantošanu paredzētajiem mērķiem.

Papildus nepieciešams veikt grozījumus *Sporta likuma* , paredzot deleģējumu *Latvijas Sporta fondam* ieviest valsts politiku sporta jomā un piesaistīt un pārvaldīt finansējumu, veicot tā pārdali pārskatāma un atklāta konkursa veidā. Atkarībā no tā, vai fonds būtu publiska vai privāta persona (normatīvais akts vai statūti), atsevišķi veidojama kārtība, kura nosaka fonda mērķus un finansējuma piesaistes un pārdales kritērijus sporta aktivitāšu ieviešanai, nodrošinot kontroli un atklātību par līdzekļu izlietošanu.Lai veidotu *Veselības fondu*, nepieciešams veikt grozījumus MK noteikumu Nr. 286 *Veselības ministrijas nolikums* II sadaļas : “saskaņā ar plānošanas dokumentu prioritātēm aktivitātes sabiedrības veselības jomā īsteno *Veselības fonds*, kas atrodas ministrijas pārraudzībā”. Attiecīgi nepieciešams izveidot kārtību, kas nosaka fonda mērķus un finansējuma piesaistes un pārdales kritērijus aktivitāšu ieviešanai, nodrošinot kontroli un atklātību par līdzekļu izlietošanu. Izveidotajā kārtībā (normatīvais akts vai statūti) ir nosakāma fonda pārraudzības loma no Veselības ministrijas puses: funkcionālā vai institucionālā.Ievērojot MK noteikumu struktūru par ministriju nolikumiem, attiecīgus grozījumus noteikumu II daļā nepieciešamas veikt MK noteikumos Nr. 236 *Aizsardzības ministrijas nolikums*, Nr. 49 *Labklājības ministrijas nolikums* un Nr. 240 *Iekšlietu ministrijas nolikums*, kurā noteikta ministrijas atbildība par nozares fonda darbības īstenošanu. Atbilstoši katras nozares prioritārajiem darbības virzieniem un institucionālajai struktūrai, nepieciešams noteikt, vai fonds būs publiska vai privāta persona un vai ministrijai pār fondu būs funkcionālā vai institucionāla pārraudzība. Nozaru fondu darbība var notikt vismaz divos veidos: jaunizveidota likuma ietvaros fondam tiek deleģēta finansējuma pārdales funkcija ar noteiktu mērķi vai noslēgts līdzdarbības līgums starp ministriju un fondu par finansējuma pārdali nozares politikas mērķu sasniegšanai.  |
| Finansējuma avoti | Daļēji mainās finansējuma avoti:1. papildus valsts budžeta līdzekļu pārdale fondiem un valsts kapitālsabiedrību ziedojumi;
2. Eiropas Savienības programmas;
3. Eiropas Savienības fondi;
4. ārvalstu finanšu instrumenti
 |

**3.variants[[29]](#footnote-29).**

|  |  |
| --- | --- |
| Priekšrocības | 1. Sabiedrības integrācijas fonds ir guvis atpazīstamību NVO sektorā kā fonds, kas pārdala finansējumu biedrību un nodibinājumu pamatdarbībai, aktivitātēm, interešu aizstāvības nodrošināšanai u.c. programmām.
2. SIF ir izveidota procedūra publiskā finansējuma pārdalei un uzraudzībai pret finansējuma saņēmējiem.
3. Viena fonda ietvaros visu nozaru biedrības un nodibinājumi var iegūt finansējumu dažādās atbalsta programmās ar vienādiem nosacījumiem.
4. Valsts budžeta līdzekļi pārdalīti atbilstoši *Valsts pārvaldes iekārtas likumā* noteiktajām normām.
5. Finansētāju saņēmēju vidū veidota plašāku atpazīstamība par *Sabiedrības integrācijas fondu* kā *Latvijas NVO fondu*, tiek veidota plaša publicitāte, kā rezultātā Latvijas iedzīvotājos pilnveidojas izpratne par biedrību un nodibinājumu darbību un nozīmi.
6. Finansējuma saņēmējiem piemērotas vienādas prasības, kas nodrošina viengabalaināku informāciju sabiedrībai par NVO darbību Latvijā un ļauj daudz efektīvāk sasniegt plānotos rezultātus pilsoniskās sabiedrības attīstības jomā.
 |
| Trūkumi | 1. starp nozaru ministrijām notiek nekoordinēti, atkarībā no institūcijas kapacitātes un zināšanām.
2. Plānošana ir neefektīva, jo nav stratēģiska pārnozaru redzējuma.
3. Prioritāšu plānošana starp nozaru ministrijām notiek nekoordinēti, atkarībā no institūcijas kapacitātes un zināšanām.
4. Plānošana ir neefektīva, jo nav stratēģiska pārnozaru redzējuma.
5. Esošie fondi nav ieinteresēti pārmaiņu virzīšanā biedrību un nodibinājumu kopīgā labuma vārdā, jo to darbība ir nepieciešama nozares attīstībai un sadarbībai ar sabiedrību tieši nozares ietvaros..
 |
| Nepieciešamie grozījumi | *Sabiedrības integrācijas fonda likuma* papildināt ar nosacījumu, ka *Fonds* saņem ikgadēju valsts budžeta finansējuma daļu definēto NVO atbalsta programmu darbībai. Līdzīgi kā *Augstskolu likumā* ir definēta Augstākās izglītības padomes darbība., Grozījumi MK noteikumos nr. 535 *Noteikumi par publiskas personas finanšu līdzekļu un mantas dāvinājuma (ziedojuma) līgumu*, kuros noteikti nosacījumi par informācijas publiskošanu ziedojuma (dāvinājuma) nodošanas un saņemšanas brīdī. |
| Finansējuma avoti | NVO fondā nonāk līdzekļi no valsts budžeta, kas šobrīd ir pieejami decentralizētā veidā:1. valsts budžeta finansējums attīstības dokumentos minēto aktivitāšu īstenošanai;
2. Saeimas frakcijām piešķirtais publiskais finansējums jeb *deputātu kvotas*;
3. valsts kapitālsabiedrību ziedojumi;
4. Eiropas Savienības programmas;
5. Eiropas Savienības fondi;
6. ārvalstu finanšu instrumenti.
 |
| Pamatojums | *Nacionālās identitātes, pilsoniskās sabiedrības un integrācijas politikas pamatnostādnēs 2012. – 2018.gadam* noteikts uzdevums nr.1.2.4.2. Programmas “Latvijas NVO fonds” izveide.Nevalstisko organizāciju un Ministru kabineta sadarbības memoranda III sadaļas *Pušu pienākumi memoranda mērķa īstenošanai* 1.6. punkts.*Ministru prezidentes Laimdotas Straujumas vadītās valdības rīcības plāna* 128. punkts. |
| Īpašās atrunas:1. SIF padome tiek stiprināta un darbības programmas tiek papildinātas ar padomes locekļu norādēm par prioritāri atbalstāmajām darbībām;
2. SIF ir ne tikai finansējuma administrētājs, bet arī piesaistītājs. Sabiedrības integrācijas fondam jāpiesaista ES programmu, valsts budžeta un iespējams, ES struktūrfondu 2014-2020 līdzekļi un valsts kapitālsabiedrību ziedojumi, lai NVO fondā būtu finansējums nepieciešamo programmu īstenošanai;
3. piesaista finansējumu Latvijas NVO no ES programmām un ārvalstu finanšu instrumentiem;
4. SIF nekonkurē ar Latvijas biedrībām un nodibinājumiem projektu konkursos, kuros projektu pieteikumus var iesniegt NVO (t.i. – SIF iesniedz projektu pieteikumus tādos projektu konkursos, kuros ir liels finansējums, nepieciešams liels administratīvais darbs).
5. Nozaru fondi turpina administrēt ES fondu un programmu, ārvalstu finanšu instrumentu finansējumu. Nosacījums attiecas uz *Valsts Kultūrkapitāla fondu, LIAA, VIAA, Latvijas Vides aizsardzības fondu, Jaunatnes starptautisko programmu aģentūru, Lauku atbalsta dienestu*.
6. Valsts kapitālsabiedrību ziedojumi tiek pārdalīti SIF.
7. Papildus tiek izveidots *Latvijas Sporta fonds*, kas administrē un pārdala sporta nozares finansējumu aktivitātēm profesionālajā un amatieru sportā, un tautas sportam.
 |

Novērtējot iespējamos problēmas risināšanas variantus, KM darba grupas pārstāvju atbalsts dalās starp 2. un 3.risinājuma variantu, tādējādi noraidot priekšlikumu par 1.variantu.

Minētais 2.variants pamatojams ar to, ka katra ministrija savas kompetences ietvaros vislabāk pārzina specifiskos nozares jautājumus un vajadzības, un minētās prakses saglabāšana sniegtu iespēju novirzīt valsts budžeta līdzekļus salīdzinoši īsā laika periodā un atbilstošā kvalitātē. Kā arī šis variants dotu iespēju katrai ministrijai izvērtēt, vai un kā visoptimālākajā veidā finansiāli atbalstīt savas nozares NVO.

Minētais 3.variants pamatojams ar to, ka SIF ir pieredze un kapacitāte, kā arī kompetence jautājumos, kas skar atbalsta sniegšanu NVO, t.sk. atklātu projektu iesniegumu konkursu izsludināšanu, projektu izvērtēšanu un uzraudzību, ekspertīzi jautājumos par pilsoniskās sabiedrības attīstības un sabiedrības integrācijas jautājumiem. Un saskaņā ar Sabiedrības integrācijas fonda likuma 3.panta pirmo daļu SIF mērķis ir atbilstoši attīstības plānošanas dokumentiem finansiāli atbalstīt un veicināt sabiedrības integrāciju, kā arī atbalstīt publiskā un nevalstiskā sektora attīstības programmu un projektu īstenošanu[[30]](#footnote-30). Kā arī saskaņā ar Sabiedrības integrācijas fonda likuma 3.panta otro daļu SIF uzdevums ir piesaistīt, uzkrāt, pārvaldīt līdzekļus un sadalīt tos sabiedrības integrācijas un publiskā un nevalstiskā sektora attīstības projektu īstenošanai; noteikt kritērijus un izstrādāt pamatprincipus sabiedrības integrācijas un publiskā un nevalstiskā sektora attīstības projektu izvērtēšanai; izsludināt un organizēt sabiedrības integrācijas un publiskā un nevalstiskā sektora attīstības projektu konkursus finansējuma saņemšanai u.c.[[31]](#footnote-31)

1. **Priekšlikumi turpmākajam darbam**

Ministru Kabinetam lemt par konceptuālā ziņojuma apstiprināšanu un SIF jāizstrādā jauni MK noteikumi.

SIF iepriekš noteiktā kārtībā izstrādāt priekšlikumus jaunās politikas iniciatīvai – Fonda darbības uzsākšana prioritārajās darbības jomās 2016.-2019. gadam.

Atbildīgās institūcijas noteikšana pārmaiņu virzībai Kultūras ministrija, jo Kultūras ministrija ir atbildīgā iestāde par valsts politikas izstrādi un īstenošanu sabiedrības integrācijas jomā un pilsoniskās sabiedrības attīstības un starpkultūru dialoga sekmēšanu (saskaņā ar MK noteikumiem nr. 241 *Kultūras ministrijas nolikums*).

# Ietekme uz valsts un pašvaldību budžetu

|  |
| --- |
| Kopsavilkums par konceptuālajā ziņojumā iekļauto risinājumu (risinājumu variantu) realizācijai nepieciešamo valsts un pašvaldību budžeta finansējumu |
|  |  |  |  |  |  |  |  |  |  | *euro* |
| **Risinājums** | **Risinājums (risinājuma varianti)** | **Budžeta programmas (apakš­programmas)kods un nosaukums** | **Vidēja termiņa budžeta ietvara likumā plānotais finansējums** | **Nepieciešamais papildu finansējums** | **Pasākuma īstenošanas gads (ja risinājuma (risinā­juma varianta) īstenošana ir terminēta)** |
| **2015.****gads** | **2016. gads** | **2017. gads** | **2016. gads** | **2017. gads** | **2018. gads** | **turpmākajā laikposmā līdz risinājuma (risinājuma varianta) pabeigšanai (ja īstenošana ir terminēta)** | **turpmāk ik gadu (ja risinā­juma (risinā­juma varianta) izpilde nav terminēta)** |
| **Finansējums konceptuālā ziņojuma īstenošanai kopā** |  |  | 0 | 700 000[[32]](#footnote-32) | 700 000[[33]](#footnote-33) | 3 129 066[[34]](#footnote-34) | 3 713 909[[35]](#footnote-35) | 0 | 0 | 0 | 0 |
| tajā skaitā |  |  |   |   |   |   |   |   |   |   |   |
| Kultūras ministrija |  |  | 0 | 700 000 | 700 000 | 3 129 066 | 3 713 909 | 0 | 0 | 0 | 0 |
| xx Budžeta resors |  |  | 0 | 0 | 0 | 0 | 0 | 0 | 0 | 0 | 0 |
| Pašvaldību budžets |  |  |  |  |  |  |  |  |  |  |  |
|  | 1. variants |  | 0 | 0 | 0 | 0 | 0 | 0 | 0 | 0 | 0 |
|   | x Budžeta resors |   | 0 | 0 | 0 | 0 | 0 | 0 | 0 | 0 | 0 |
|   |   | xx.xx.xx programma | 0 | 0 | 0 | 0 | 0 | 0 | 0 | 0 | 0 |
|  |  | xx.xx.xx programma | 0 | 0 | 0 | 0 | 0 | 0 | 0 | 0 | 0 |
|  | xx Budžeta resors |  |  |  |  |  |  |  |  |  |  |
|  |  | xx.xx.xx programma |  |  |  |  |  |  |  |  |  |
|  | Pašvaldību budžets |  |  |  |  |  |  |  |  |  |  |
|  |   |   |   |   |   |   |   |   |   |   |   |
|   | 2. variants |   |   |   |   |   |   |   |   |   |   |
|   | x Budžeta resors |   | 0 | 0 | 0 | 0 | 0 |  0 | 0 |  0 | 0 |
|   |   | xx.xx.xx programma | 0 | 0 | 0 | 0 | 0 |  0 | 0 |  0 | 0 |
|   |  | xx.xx.xx programma | 0 | 0 | 0 | 0 | 0 | 0 | 0 | 0 | 0 |
|  | xx Budžeta resors |  |  |  |  |  |  |  |  |  |  |
|  |  | xx.xx.xx programma |  |  |  |  |  |  |  |  |  |
|  | Pašvaldību budžets |  |  |  |  |  |  |  |  |  |  |
|  |   |   |   |   |   |   |   |   |   |   |   |
|   | 3. variants |   |   |   |   |   |   |   |   |   |   |
|   | Kultūras ministrija |   | 0 | 0 | 0 | 0 | 0 |  0 | 0 |  0 | 0 |
|   |   | xx.xx.xx programma | 0 | 700 000 | 700 000 | 3 129 066 | 3 713 909 |  0 | 0 |  0 | 0 |

1. Atbilstoši Ministru kabineta 2015.gada 16.februāra rīkojuma Nr.78 „Par Valdības rīcības plānu Deklarācijas par Laimdotas Straujumas vadītā Ministru kabineta iecerēto darbību īstenošanai”, pielikuma 136. 1.apakšpunktam. [↑](#footnote-ref-1)
2. Latvijas Nacionālās attīstības plāns 2014.-20120. gadam (apstiprināts 20.12.2012.), [339] paragrāfs, pieejams: [http://www.pkc.gov.lv/images/NAP2020%20dokumenti/20121220\_NAP2020\_Saeimā\_apstiprināts.pdf](http://www.pkc.gov.lv/images/NAP2020%20dokumenti/20121220_NAP2020_Saeim%C4%81_apstiprin%C4%81ts.pdf) (skatīts 09.04.2015.) [↑](#footnote-ref-2)
3. Nacionālās identitātes, pilsoniskās sabiedrības un integrācijas politikas pamatnostādnes 2012.-2018. gadam. Pamatnostādņu 9.sadaļā „Turpmākās rīcības plānojumā paredzētie uzdevumi un pasākumi”, 1.2.4.1.pasākums, 42-43.lpp., pieejams: <http://polsis.mk.gov.lv/view.do?id=3782> (skatīts 09.04.2015.) [↑](#footnote-ref-3)
4. Nacionālās identitātes, pilsoniskās sabiedrības un integrācijas politikas pamatnostādnes 2012. – 2018. gadam, (apstiprinātas ar Ministru kabineta 2011.gada 20.oktobra rīkojumu Nr.542), 11.lpp., pieejams: <http://polsis.mk.gov.lv/view.do?id=3782> (skatīts 09.04.2015.). [↑](#footnote-ref-4)
5. Darba grupā tika iekļauti astoņi pārstāvji no nozaru ministrijām, divi Valsts kancelejas pārstāvji, viens Pārresoru koordinācijas centra pārstāvis, viens Sabiedrības integrācijas fonda pārstāvis, kā arī četri Nevalstisko organizāciju un Ministru kabineta sadarbības memoranda īstenošanas uzraudzības padomes deleģētie pārstāvji (biedrība „Latvijas Pilsoniskā alianse”, biedrība „Latvijas Lauku forums”, biedrība „SUSTENTO”, biedrība „Kurzemes NVO atbalsta centrs”) un divi diasporas organizāciju pārstāvji (biedrība „Pasaules brīvo latviešu apvienības pārstāvniecība” un biedrība „Eiropas Latviešu apvienība”). Tā kā darba grupas sēdes nebija slēgtas, tajās piedalījās arī Valmieras Novada fonda, Kopienu iniciatīvu fonda pārstāvji u.c. dalībnieki. [↑](#footnote-ref-5)
6. Eiropas Ekonomikas zonas finanšu instrumenta un Norvēģijas valdības divpusējā finanšu instrumenta grantu shēmas „Nevalstisko organizāciju fonds”: „NVO darbības atbalsta programma”, „NVO projektu programma” un „NVO kapacitātes stiprināšanas programma”. [↑](#footnote-ref-6)
7. Nacionālās identitātes, pilsoniskās sabiedrības un integrācijas politikas pamatnostādnes 2012 – 2018.gadam (apstiprinātas ar Ministru kabineta 2011.gada 20.oktobra rīkojumu Nr.542) 33.lpp., pieejams: <http://polsis.mk.gov.lv/view.do?id=3782> (skatīts 16.04.2015.) [↑](#footnote-ref-7)
8. Nacionālās identitātes, pilsoniskās sabiedrības un integrācijas politikas pamatnostādnes 2012 – 2018.gadam (apstiprinātas ar Ministru kabineta 2011. gada 20.oktobra rīkojumu Nr.542) 24.lpp., pieejams: <http://polsis.mk.gov.lv/view.do?id=3782> (skatīts 09.04.2015.). [↑](#footnote-ref-8)
9. FM darba grupas (26.01.2009.) (Ministru prezidenta 2007.gada 19.janvāra rīkojums Nr.33 „Par darba grupu”) ziņojums par pamatprincipiem kārtībai, kādā piešķirams valsts finansējums nevalstiskajām organizācijām un kritērijiem, kas izvirzāmi nevalstiskajām organizācijām finansējuma saņemšanai, 2009, 5 lpp. [↑](#footnote-ref-9)
10. EEZ finanšu instrumenta un Norvēģijas valdības divpusējā finanšu instrumenta 2004.-2009.gada perioda programmas „NVO fonds” izvērtējums (2011), pieejams: <http://www.sif.lv/images/files/informativie-materiali/progr-izvertejumi/NVO-fonds-projekti.pdf> (skatīts - 16.04.2015.). [↑](#footnote-ref-10)
11. SAFEGE Baltija, Valsts dibināto fondu sistēmas turpmākās attīstības modelis (iepirk.Nr.MK VK 2010/24 ESF). Gala ziņojums 12.07.2011., 20.lpp. [↑](#footnote-ref-11)
12. Biedrību un nodibinājumu likums, 3.pants. [↑](#footnote-ref-12)
13. Levits E, Valsts un valsts pārvaldes juridiskā struktūra un pamatjēdzieni, Jaunā pārvalde, 2002.Nr.1 (Nr.31) 2-8.lpp., pieejams: <http://providus.lv/article_files/1155/original/levits_jedzieni.pdf?1327054691> (skatīts 13.04.2015.) [↑](#footnote-ref-13)
14. Ministru kabineta 2009.gada 7.aprīļa noteikumu Nr.300, „Ministru kabineta kārtības rullis”, 63.2. un 149.15.apakšpunkts; Sabiedriskā labuma organizāciju likuma, 6.1.panta pirmā daļa; Ministru kabineta 2004.gada 30.novembra noteikumu Nr.977, „Noteikumi par biedrību un nodibinājumu pārstāvju izvirzīšanu un iekļaušanu Sabiedriskā labuma komisijā”, 11.4.apakšpunkts; Ministru kabineta 2010.gada 23.novembra, noteikumu Nr.1072, „Uzraudzības komitejas nolikums”, 7.7.apakšpunkts un astoņās apakškomitejās plānošanas periodā no 2014. - 2020.gadam; Eiropas Savienības struktūrfondu un Kohēzijas fonda vadības likuma, 8.panta pirmās daļas 1.punkta „g” apakšpunkts; Sabiedrības integrācijas fonda likums, 9.panta pirmās daļas 3.punkts; Ministru prezidenta vadītās padomēs un darba grupās. [↑](#footnote-ref-14)
15. Biedrību un nodibinājumu likuma, 3.pants; Sabiedriskā labuma organizāciju likums, 3.pants. [↑](#footnote-ref-15)
16. EEZ finanšu instrumenta programmas „NVO fonds” ietvaros biedrības „Latvijas Pilsoniskā alianse” pētījums, pieejams: <http://www.sif.gov.lv/nodevumi/nodevumi/5985/Petijums_NVO_2013_LV.pdf> . [↑](#footnote-ref-16)
17. Lursoft statistika, Sabiedrisko organizāciju, to apvienību, biedrību un nodibinājumu sadalījums pa veidiem pieejams: [http://www.lursoft.lv/lursoft-statistika/Sabiedrisko-organizaciju-to-apvienibu-biedribu-un-nodibinajumu-sadalijums-pa-veidiem&id=66](http://www.lursoft.lv/lursoft-statistika/Sabiedrisko-organizaciju-to-apvienibu-biedribu-un-nodibinajumu-sadalijums-pa-veidiem%26id%3D66) (skatīts – 16.04.2015.) [↑](#footnote-ref-17)
18. Informatīvais ziņojums “Par valsts vai pašvaldību budžeta finansētu institūciju darbību regulējošo normatīvo aktu pilnveidošanu” 2 lpp., pieejams: <http://www.knab.gov.lv/uploads/free/zinojumi/knabzin_201211_nvo.pdf> (skatīts- 16.04.2015.). [↑](#footnote-ref-18)
19. Valsts pārvaldes iekārtas likums, 12.pants. [↑](#footnote-ref-19)
20. Ministru kabineta 2012.gada 31.jūlija noteikumu Nr.523 „Noteikumi par budžeta pieprasījumu izstrādāšanas un iesniegšanas pamatprincipiem” 25.punkts un 25.1.apakšpunkts. [↑](#footnote-ref-20)
21. Valsts pārvaldes iekārtas likums 43.panta pirmā un otrā daļa. [↑](#footnote-ref-21)
22. Valsts pārvaldes iekārtas likuma 40.pants un Miinistru kabineta 2014.gada 17.jūnija noteikumu Nr.317 „Kārtība, kādā tiešās pārvaldes iestādes slēdz un publisko līdzdarbības līgumus, kā arī piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu” 19.punkts. [↑](#footnote-ref-22)
23. Piemēram, saskaņā ar Ministru kabineta 2013.gada 5.novembra noteikumiem Nr.1243 „Kārtība, kādā piešķir valsts budžeta finansējumu, kas paredzēts jauniešu iniciatīvas un līdzdalības veicināšanai lēmumu pieņemšanā un sabiedriskajā dzīvē, darbam ar jaunatni un jaunatnes organizāciju darbības atbalstam”; Ministru kabineta 2012.gada 29.maija noteikumiem Nr.374 „Līdzfinansējuma piešķiršanas, vadības, uzraudzības un kontroles kārtība sabiedrības integrācijas veicināšanai un nevalstiskā sektora attīstības programmu un projektu īstenošanai”. [↑](#footnote-ref-23)
24. Publisko iepirkumu likums 8. un 37.pants. [↑](#footnote-ref-24)
25. Pašreiz tiek īstenoti šādi Eiropas Savienības fondu un ārvalstu finanšu instrumenti –Eiropas Savienības struktūrfondi, Eiropas Lauksaimniecības fonds lauku attīstībai, kā arī šādas Eiropas Savienības programmas –„Radošā Eiropa”, „Eiropa pilsoņiem”, u.c [↑](#footnote-ref-25)
26. Informatīvais ziņojums “Par valsts vai pašvaldību budžeta finansētu institūciju darbību regulējošo normatīvo aktu pilnveidošanu” 2 lpp., pieejams: <http://www.knab.gov.lv/uploads/free/zinojumi/knabzin_201211_nvo.pdf> (skatīts- 16.04.2015.). [↑](#footnote-ref-26)
27. Eiropas Ekonomikas zonas finanšu instrumenta 2009.-2014.gada perioda programma „NVO fonds”, Iepriekšnoteiktais projekts „Ilgtspējīgas pilsoniskās sabiedrības attīstības atbalsta un monitoringa sistēmas pilnveidošana Latvijā”, Latvijas Pilsoniskās alianses ziņojums par situāciju valsts budžeta līdzekļu pārdalē biedrībām un nodibinājumiem, Rīcības virzieni: NVO finansēšanas sistēmas modeļi, 3.4. Izveidots jauns NVO fonds. [↑](#footnote-ref-27)
28. Eiropas Ekonomikas zonas finanšu instrumenta 2009.-2014.gada perioda programma „NVO fonds”, Iepriekšnoteiktais projekts „Ilgtspējīgas pilsoniskās sabiedrības attīstības atbalsta un monitoringa sistēmas pilnveidošana Latvijā”, Latvijas Pilsoniskās alianses ziņojums par situāciju valsts budžeta līdzekļu pārdalē biedrībām un nodibinājumiem, Rīcības virzieni: NVO finansēšanas sistēmas modeļi, 3.3. Nozaru ministrijas veido attiecīgos NVO fondus. [↑](#footnote-ref-28)
29. Eiropas Ekonomikas zonas finanšu instrumenta 2009.-2014.gada perioda programma „NVO fonds”, Iepriekšnoteiktais projekts „Ilgtspējīgas pilsoniskās sabiedrības attīstības atbalsta un monitoringa sistēmas pilnveidošana Latvijā”, Latvijas Pilsoniskās alianses ziņojums par situāciju valsts budžeta līdzekļu pārdalē biedrībām un nodibinājumiem, Rīcības virzieni: NVO finansēšanas sistēmas modeļi, 3.2. Centralizēts NVO fonda modelis. [↑](#footnote-ref-29)
30. Sabiedrības integrācijas fonda likums, 3(1).pants. [↑](#footnote-ref-30)
31. Sabiedrības integrācijas fonda likums, 3(2).pants. [↑](#footnote-ref-31)
32. Nepieciešamais finansējums norādīts saskaņā ar Kultūras ministrijas iesniegtajām jaunās politikas iniciatīvām. [↑](#footnote-ref-32)
33. Nepieciešamais finansējums norādīts saskaņā ar Kultūras ministrijas iesniegtajām jaunās politikas iniciatīvām. [↑](#footnote-ref-33)
34. Nepieciešamais finansējums norādīts saskaņā ar 21.07.2015. darba grupas sēdē izskatīto fonda finansējuma pieauguma plānu, ņemot par pamatu EEZ FI programmas „NVO fonds” finansējumu iepriekšējos gados un piedāvājot līdzvērtīgu finansiālo atbalstu turpmāk. [↑](#footnote-ref-34)
35. Nepieciešamais finansējums norādīts saskaņā ar 21.07.2015. darba grupas sēdē izskatīto fonda finansējuma pieauguma plānu, ņemot par pamatu EEZ FI programmas „NVO fonds” finansējumu iepriekšējos gados un piedāvājot līdzvērtīgu finansiālo atbalstu turpmāk. [↑](#footnote-ref-35)